CELEX: 32021D0512
Language: ro
Date: 2021-03-22 00:00:00
Title: Decizia de punere în aplicare (UE) 2021/512 a Consiliului din 22 martie 2021 prin care Regatul Unit este autorizat să aplice, în ceea ce privește Irlanda de Nord, o măsură specială de derogare de la articolele 16 și 168 din Directiva 2006/112/CE privind sistemul comun al taxei pe valoarea adăugată

24.3.2021   
               
               
                  RO
               
               
                  Jurnalul Oficial al Uniunii Europene
               
               
                  L 103/4
               
            
         DECIZIA DE PUNERE ÎN APLICARE (UE) 2021/512 A CONSILIULUI
         din 22 martie 2021
         prin care Regatul Unit este autorizat să aplice, în ceea ce privește Irlanda de Nord, o măsură specială de derogare de la articolele 16 și 168 din Directiva 2006/112/CE privind sistemul comun al taxei pe valoarea adăugată
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1) primul paragraf,
         având în vedere propunerea Comisiei Europene,
         întrucât:
         
                     (1)
                  
                  
                     Regatul Unit s-a retras din Uniunea Europeană la 31 ianuarie 2020 în baza Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (2) (denumit în continuare „Acordul de retragere”). Astfel, dreptul Uniunii privind taxa pe valoarea adăugată („TVA”) nu se mai aplică Regatului Unit sau pe teritoriul acestuia.
                  
               
                     (2)
                  
                  
                     Cu toate acestea, în conformitate cu articolul 8 primul paragraf din Protocolul privind Irlanda/Irlanda de Nord (denumit în continuare „protocolul”), care face parte integrantă din Acordul de retragere, legislația Uniunii în materie de TVA continuă să se aplice Regatului Unit și pe teritoriul acestuia în ceea ce privește Irlanda de Nord cu privire la bunuri, sub rezerva consensului democratic, menționat la articolul 18 din protocol, de a aplica în continuare articolul 8 din protocol.
                  
               
                     (3)
                  
                  
                     Prin urmare, persoanelor impozabile și anumitor persoane juridice neimpozabile din Regatul Unit continuă să li se aplice legislația Uniunii în materie de TVA cu privire la tranzacțiile cu bunuri în Irlanda de Nord.
                  
               
                     (4)
                  
                  
                     Articolul 168 din Directiva 2006/112/CE prevede că o persoană impozabilă are dreptul să deducă TVA-ul perceput pentru achizițiile efectuate în scopul operațiunilor taxabile. Cu toate acestea, articolul 16 din directivă prevede că utilizarea de către o persoană impozabilă a unor bunuri care fac parte din activele întreprinderii sale în folosul propriu sau al personalului său trebuie să fie tratată ca o livrare de bunuri efectuată cu titlu oneros, atunci când TVA-ul aferent bunurilor respective sau părților lor componente a fost dedus total sau parțial. Acest sistem permite recuperarea TVA-ului dedus inițial pentru utilizarea în interes personal.
                  
               
                     (5)
                  
                  
                     Prin Decizia 2006/659/CE a Consiliului (3), Regatul Unit a fost autorizat să aplice, până la 31 decembrie 2015, o măsură specială pentru a determina, pe bază forfetară, cota-parte a TVA-ului nedeductibil aferentă cheltuielilor cu carburantul pentru autovehiculele de serviciu care nu sunt utilizate exclusiv în scopuri profesionale („măsura specială”). Măsura specială, care are caracter facultativ pentru persoanele impozabile, se bazează pe nivelul emisiilor de dioxid de carbon ale autovehiculului, dat fiind că există o corelație proporțională între emisii și consumul de carburant și, prin urmare, cheltuielile cu carburantul.
                  
               
                     (6)
                  
                  
                     Prin Decizia de punere în aplicare (UE) 2015/2109 a Consiliului (4), Regatul Unit a fost autorizat să aplice în continuare măsura specială până la 31 decembrie 2018. O nouă prelungire, până la 31 decembrie 2020, a fost acordată prin Decizia de punere în aplicare (UE) 2018/1918 a Consiliului (5).
                  
               
                     (7)
                  
                  
                     Prin scrisoarea înregistrată la Comisie în data de 27 noiembrie 2020, Regatul Unit a solicitat autorizația, în ceea ce privește Irlanda de Nord, de a aplica în continuare măsura specială ulterior datei de 1 ianuarie 2021. Solicitarea a inclus o explicație privind funcționarea măsurii speciale.
                  
               
                     (8)
                  
                  
                     Comisia a transmis cererea prezentată de Regatul Unit către statele membre, prin scrisoarea din data de 10 decembrie 2020. Prin scrisoarea din data de 11 decembrie 2020, Comisia a înștiințat Regatul Unit că deține toate informațiile necesare pentru a analiza cererea.
                  
               
                     (9)
                  
                  
                     Potrivit Regatului Unit, măsura specială a permis aplicarea unei proceduri simplificate și eficiente de colectare a TVA-ului aferent cheltuielilor cu carburantul pentru autovehiculele de serviciu utilizate parțial în interes personal, atât pentru persoanele impozabile, cât și pentru autoritatea fiscală. Prin urmare, Regatul Unit ar trebui să fie autorizat, în ceea ce privește Irlanda de Nord, să aplice în continuare măsura specială.
                  
               
                     (10)
                  
                  
                     Derogarea ar trebui să aibă o durată limitată, care să se încheie la 31 decembrie 2023, deoarece este necesar să se evalueze periodic dacă sistemul forfetar continuă să reflecte în mod corect raportul global dintre utilizarea în scopuri profesionale și utilizarea în interes personal.
                  
               
                     (11)
                  
                  
                     În conformitate cu articolul 8 al doilea paragraf din protocol, veniturile rezultate din operațiuni taxabile în Irlanda de Nord nu se transferă Uniunii Europene. Măsura specială nu va avea un impact asupra resurselor proprii ale Uniunii provenind din TVA.
                  
               
                     (12)
                  
                  
                     Pentru a se evita efectele perturbatoare, Regatului Unit ar trebui să fie autorizat să aplice, în ceea ce privește Irlanda de Nord, măsura specială fără întrerupere. Prin urmare, autorizația solicitată ar trebui să fie acordată începând cu 1 ianuarie 2021, pentru a asigura continuitatea în raport cu dispozițiile anterioare aplicabile în temeiul Deciziei de punere în aplicare (UE) 2018/1918,
                  
               ADOPTĂ PREZENTA DECIZIE:
         
            Articolul 1
            Prin derogare de la articolele 16 și 168 din Directiva 2006/112/CE, Regatul Unit este autorizat, în ceea ce privește Irlanda de Nord, ca în perioada 1 ianuarie 2021-31 decembrie 2023 să stabilească, pe bază forfetară, cota-parte din TVA-ul aferent cheltuielilor cu carburantul legate de utilizarea autovehiculelor de serviciu în interes personal.
         
         
            Articolul 2
            Cota-parte din TVA-ul menționat la articolul 1 se exprimă în sume fixe, stabilite pe baza nivelului emisiilor de dioxid de carbon ale tipului de vehicul în cauză, care reflectă consumul de carburant. Regatul Unit ajustează anual, în ceea ce privește Irlanda de Nord, sumele fixe respective, pentru a reflecta modificările costului mediu al carburantului.
         
         
            Articolul 3
            Sistemul instituit în baza prezentei decizii este facultativ pentru persoanele impozabile.
         
         
            Articolul 4
            Prezenta decizie se adresează Regatului Unit al Marii Britanii și al Irlandei de Nord în ceea ce privește Irlanda de Nord.
         
         
            Adoptată la Bruxelles, 22 martie 2021.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  JO L 347, 11.12.2006, p. 1.
         
            (2)  JO L 29, 31.1.2020, p. 7.
         
            (3)  Decizia 2006/659/CE a Consiliului din 25 septembrie 2006 de autorizare a Regatului Unit de a introduce o măsură specială de derogare de la articolul 5 alineatul (6) și de la articolul 11 secțiunea (A) alineatul (1) litera (b) din Directiva 77/388/CEE privind armonizarea legislațiilor statelor membre referitoare la impozitul pe cifra de afaceri (JO L 272, 3.10.2006, p. 15).
         
            (4)  Decizia de punere în aplicare (UE) 2015/2109 a Consiliului din 17 noiembrie 2015 privind autorizarea Regatului Unit de a aplica o măsură specială de derogare de la articolul 26 alineatul (1) litera (a), de la articolul 168 și de la articolul 168a din Directiva 2006/112/CE privind sistemul comun al taxei pe valoarea adăugată (JO L 305, 21.11.2015, p. 49).
         
            (5)  Decizia de punere în aplicare (UE) 2018/1918 a Consiliului din 4 decembrie 2018 de autorizare a Regatului Unit de a aplica o măsură specială de derogare de la articolele 16 și 168 din Directiva 2006/112/CE privind sistemul comun al taxei pe valoarea adăugată (JO L 311, 7.12.2018, p. 30).